**Информация за заболяването Африканска чума по свинете**

Африканската чума по свинете (АЧС) е **силно заразно заболяване**, което засяга свине от различни възрасти и **нанася огромни икономически загуби за свиневъдството, КАТО води до спиране на търговията** със свине, свинско месо и продукти. Причинителят на АЧС е сложен комплексен вирус.

Типично за заболяването е внезапна смъртност при свинете, намален апетит, аборти, цианоза и нарушена подвижност в рамките на 24- 48 ч. преди настъпване на смъртта, която често достига до 100% (при домашни свине).

**Предаването на вируса** може да бъде директно (чрез контакт между болни и здрави животни) или косвено чрез: хранене с кухненски отпадъци, съдържащи заразено свинско месо или месни продукти (вирусът на АЧС е устойчив за 3-6 месеца в сурови месни продукти), материали и повърхности, контаминирани с вируса (помещения, транспортни средства, дрехи, обувки, ботуши, работен инвентар и др.). **Източници на вируса са**: кръв, тъкани, секрети и екскрети от болни и мъртви животни, околната среда, фекалии от свине, месо и месни продукти.

 Опастността от разпространението на заболяването е свързана не само с наличието на множество пътища за предаване на вируса, но и с неговата **изключителна устойчивост**!

|  |  |
| --- | --- |
| **Устойчивост на вируса:** Месо с кост и без кост  | 105 дни  |
| Осолено месо  | 182 дни  |
| Термично обработено месо (мин.30 минути на 70º С)  | 0  |
| Изсушено месо  | 300 дни  |
| Пушено месо  | 30 дни  |
| Замразено месо  | 1 000 дни  |
| Охладено месо  | 110 дни  |
| Карантия  | 105 дни  |
| Кожа, мазнина, сланина  | 300 дни  |
| Кръв (до 4º С)  | 18 месеца  |
| Изпражнения  | 11 дни  |
| Заразени боксове  | 1 месец  |

Вирусът на африканската чума по свинете в последните месеци на 2018 г. и началото на 2019 г. се разпространява с все по-бързи темпове към все по-голям брой страни. Анализът на данните показва, че огнищата на АЧС се увеличават, както при домашните така и при дивите свине, като вече има и открит вирус на АЧС в месни продукти в различни части на света. Характерна проява в разпространението на АЧС са големите „географски скокове“ на вируса – заболяването се появява внезапно в отдалечени от епизоотичните огнища, места понякога на стотици километри.

Заболяването вече е факт в няколко **регистрирани** индустриални свинекомплекса, където всички животни, както показалите признаци на заболяването, така и всички останали, са хуманно умъртвени. Същата мярка се прилага и в три километровите места около установените огнища на заболяването.

Към настоящия момент в страната са констатирани общо 30 случая на Африканска чума по домашните свине, като 80% от тях са в обекти тип „заден двор“. Това налага предприемането на мерки с цел ограничаване разпространението на заболяването и предпазване на останалите територии на страната, с неустановени огнища.

Във връзка с гореизложеното е указано в 20 км зони около индустриалните ферми да се преустанови отглеждането на свине в обекти тип „заден двор“. Подобна практика е показала положителни резултати в борбата с разпространението на заболяването в световен мащаб.